ክታብ - መዐደዩት - ኢንትሻቃል ሌጠ

ኢመትሀላግ

ዳዊት የወሃንስ

አምዕል ሐቴ ምን አስመረ አስክ ደቀምሐሬ እብ ዐረብየት ንኢሽ እንዴ እትሐረከ፡ ዲብ ነሳፈት 18 ኪ. ምትር ስጋደት ጉወ ክምሰል በጽሐኮ፡ ቀይሒት ወአክደር ጀራድል ናይ ፕላስቲክ ለአተሀንጦጠለ ነፈር ምነ ሳሰት እንዴ ፈግረ ዲበ ገበይ እንዴ ልትሓበር ርኤክዉ። ቴለሉ ሰበት ኢትፈረገ እግልዬ አቅመትክዉ። ሰኒ ሐቆለ ገንሐክዉ ምስልዬ ናድል ልዐለ ክብሮም የወሃንስ(ደርግ) ክምሰል ቱ ኣመርኮ። መኪነት እንዴ አብጠርኮ ትከሬኮ። ህቱ ላተ እንዴ ኢልትሐሰር እብዬ ገበዩ አተላለ። ክምሰል ነቀምክዉ ኢቀዌኒ። ናይ ሰፈላል አድሕድ ሰዐምነ። ንህብ እንዴ ተወበ መንበረቱ ክምሰል ሳይር አምር ዐልኮ። ለዶል ለሀይ መዐር እንዴ ሸንከለ አስክ ዐዱ ገይስ ክምሰል ዐለ፡ እግለ ሰንኬሎታት እንዴ ፈትሐ ክምሰል አርኤኒ ሽዑርዬ እት ክልኤ ትከፈለ።

ገሌታይ ሐቆ ተሃጀክነ፡ ዲብ ዐረብየት እንዴ ዐረግነ ዲበ እንዴ ትወለደ ለዐበ እተ ዐዱ ሽከቲ በጽሐነ። ምን ገበይ ዐረባት እት ነሳፈት ዎሮት ኪሎ ምትር ለዐለት ቤቱ ነስኤኒ። ዘሪበት ናይለ ቤት ዕጨይ ተሰስ፡ ነረድ፡ ወግሬ ወብዕድ ስርጊት ዐለት። እንዴ ተሃጀክነ ምን አድሕድ ክምሰል ትሳርሐነ እንዴ ሄርር ዲበ ምን ወለት ሽከር ሸንከት ምፍጋር ጸሓይ እት ባካት ነሳፈት 25 ኪሎ ምትር እንዴ ሬመት እት ግንራሪብ በሐር ቀየሕ ለህሌት ማርሰ ቁበዕ እብ ደሚርዬ ገጽ ግረ አቅበልኮ። እግለ እተ መደት ለሀ ለሰንዐየ ጀልበት ወእት በሐር ለሳደፈቱ ብቆት እንዴ ፈቀድኮ አስተንተንኮ።

ለሕበዘት ወድ-ዐክር ወማይ ሌጠ እንዴ ልትመወኖ ሰውረት ለአትጋይሶ ለዐለው ሙናድሊን፡ ውቃው እንዴ ደውሸሸው እት ግንራሪብ በሐር ቀየሕ ክምሰል ዐስከረው፡ ክምሰለ እት ቃትረ ለትጠለቀ ብዕራይ ዓሳታት እግል ልጀልቦ፡ ቅሉይ ወብሹል ዓሰ እንዴ በልዖ ሀይመቶም እግል ለአፍግሮ ዐሸም ትሩድ ዐለ እግሎም። ምናተ፡ ኣላት ለእቡ ጀልቦ ሌጠ እንዴ ኢገብእ፡ መቅደረት ወተጅሪበትመ ሰበት ይዐለት እግሎም ክምሰል ንየቶም እግል ልትመወኖ ኢቀድረው። ክምሰለ እት ስልክ ለሀንጦጠለ ሽንሬሕ እንዴ ረአ እግል ልብልዑ ለልትሳረር፡ ምናተ ለኢልዐሬ እቡ ድሙ እንዴ ገብአው፡ እብ ሰአየት ሌጠ በሐር እንዴ ለአቀምቶ ሳምን ሐልፈት። ክብሮም ደርግ ዎሮት ምነ እበ ቴለል ለኢቀስነው ሙናድሊን ዐለ።

ገሌ ለኢልትሐለሎ አንፋር እብ ካረ(መጽበጢት ዓሰ) ዓሰ እንዴ ጸብጦ ልርኤ ሰበት ዐለ፡ ምነ የምአለቡ በርከት በሐርነ ላቱ ዓሳታት ለኢነፍዖ ሑዳም

ወሐዋንያም ሌጠ ልትጸብጦ ሰበት ዐለው። ህቱ “ገሌ እግል ንውዴ ሀለ እግልነ” እት ልብል ስካብ በደ ምኑ።

ከረ ክብሮም ዲብ ማርሰ ቁበዕ ገሌ አሽሁር ሐቆለ ወደው፡ አምዕል ሐቴ አንፋር ናይለ እተ መደት ለሀ ትትጠወር ለዐለት ቅወት በሐር እት ግንራሪብ በሐር ተፍቲሽ እግል ልውደው ወቴለል ናይለ እት ለዋው በሐር ለነብር ዴሽ እግል ልድለው፡ እብ ጀልበት ሻፍገት እት ማርሰ ቁበዕ እንዴ መጽአው እት መክተብ ከቲበት ደባባት ወዐለው። ምድር አስክ መሴ ህዬ ምስል አንፋር አስልሐት ክቡድ 74 እንዴ አምሐበረው ልትሃጀኮ ሐቆለ ወዐለው። ክብሮም ለሀረሰዩ ጋር መንግአት ህግየ ፈትሐ። ህቱ እብ ክሱስ ገፊፍ ዓሰ ለሳድፎም መሻክል ተሃገ። ለአንፋር ቅወት በሐር ዓሰ ለጀልቦ እበ ሸግዒት እንዴ ሸቀው ክምሰል ነድኦ ዲቦም ቆል እንዴ አተው ጌሰው። እንዴ ኢልትአከሮ ህዬ ለሸግዒት ነድአወ።

25 ምትር ለትገብእ ሸግዒት ሐዳስ ሰበት ዐለት፡ ለከቲበት መረ ፈርሐት። አምዕል ሰልፍ ለሸግዒት እግል ልበርብሮ፡ ከቲበት እብ ተማመ እተ በሐር አቴት። እት አምዕል ሰልፍ ለሑዳም ሐመሶት ለቀድሮ አንፋር ናይለ ከቲበት ለትበገሰው እበ ሸግዒት 74 ዓሰ እንዴ ጸብጠት ሰበት ትመዬት። እተ ባካት ለዐለው አገር ዴሽ “74 አክል ዐደድ ዴሾም ለገብእ ዓሳታት ጸብጠው” እት ልብሎ ትደአለው።

ለሰብ ደባባት ለሸግዒት ላሊ እት በሐር ምንመ ለክፈወ፡ ጠለቦም ለልአተምም ዓሳታት እግል ልጽበጦ ላተ ኢቀድረው። ለሰብ ህዬ ለሸግዒት እት ቀበት በሐር እብ ዋጅብ ሰበት ኢትትመደድ፡ ሚ ዶል? ዲብ አየ ወእብ ከአፎ ክምሰል ትትመደት አምር ካፊ ሰበት ይዐላቱ።

ሐቆ ገሌ ሳምኖታት ላተ ሽቅል ምደት ሸግዒት እት በሐር ለልአትዕብ ወለ ለአመሽግ ሰበት ገብአ፡ ለሸቄ አዳም እት ልውሕድ ጌሰ። መቅደረት ተሚስ ለዐለት እግሎም አንፋር ህዬ ሰኒ ሑዳም ሰበት ዐለው፡ ለሽቅል እት ከብድ ጌሰ። እብ ሰበብ ወኢሀለዮት ሰብ መቅደረት ብዞሕ ዶል ለጀልበት ሕኔት ቀበት በሐር እት ጠረፍ እንዴ ትመደደት ጸሓይ እት ትበልዐ ትውዕል ዐለት። ዐሸም ወአምር ዋቄዕ ረሐት ወበርሰት ምንመ ገብአው፡ ክብሮም እለ ምሽክለት እግል ልባሌሕ ላሊ ወአምዕል ምን ተፍኪር ወባሰሮት ኢትሐለለ።

መደት ሐቴ ፍርቀት ዓዳት ክፈል ዴሽ 16፡ ጀውለት ትወዴ እንዴ አስመነት ላሊ እት ማርሰ ቁበዕ አቴት። ዲብ ግንራሪብ በሐር እግል ዔቅቢት ፍሩራት ለዐለየ ቅዋት ምህሮ ስያሰት እንዴ ደርሰ አንፋር ናይለ ፍርቀት እግለ በሐር ክምሰል ረአዉ ልባሶም እንዴ አፍገረው እግል ለሐምሶ ተረክሽ ገብአው ዲቡ።

ብዝሖም ለሙናድሊን ምስጢር ወጠባዬዕ በሐር እንዴ ኢልአምሮ እተ በሐር ሐምበሰው። ሐቆ መደቲት ምነ ብዝሓም ጅኑድ ፍንቲ እንዴ ወደየ ለሐምሰ ለዐለየ ወለት-ስቲፍ ወወለት-ባህሬ ለልትበሀለ አዋልድ ናይለ ፍርቀት በደየ ለልብል ከበር መጽአ። ለፍርቀት ክለ ምነ በሐር ፈግረት። ከቲበት ደባባትመ ለከበር ሰምዐቱ። ገሌ መቅደረት ሐመሶት ለቦም እት በሐር እንዴ አተው እግል ልሕዘው አንበተው። ሐቆ ገሌ ወቅት ገናይዘን እት መቅጠን ማይ ሰለል እት ልብል እት ግንራሪብ በሐር ክምሰል መጽአ፡ በሐር ክም ገሌተን ተአመረ። ዲበ ክፈል ዴሽ እብ ዓመት ወዲብለ ፍርቀት እብ ፍንቱይ እስትሽሃድ ናይለ ሙናድላት መሻቀለት ወሐዘን ከልቀ።

ቀደም እለንመ ምነ እት ግንራሪብ በሐር ለዐለው ቅዋት ኒበት ዓጅ ለዐለት እቱ ወድ-ባሻይ ለልትበሀል ሜርሓይ ናይለ አርበዐ ሮኬታት ለልውሕጥ ቢ-ኤም ለልትበሀል ስለሕ ክቡድ ለዐለ በሐር እንዴ ወሐጠቱ ክምሰል አስተሽሀደ ነአምር ዐልነ።

ሐቆ እለ ብቆት እለ ዲብ ማርሰ-ቁበዕ ለመጽአው ጋሾታት ማጽኣም ምንመ ዐለው፡ ጀላብ መንገፎሆም ምን አንፋር አስልሐት ክቡድ መቅደረት ሐመሶት ለቦም አንፋር ልትሀዮቦም ዐለ። ብቆት ምንመ ኢሳደፈት ዓሰ ናይ ብልዐት በክት ላተ ረክቦ ይዐለው።

ሐቆለ መክርሃት ሳምንታት ክብሮም(ደርግ) ምስል ታንጃታቱ ምን ማርሰ ቁበዕ አስክ አፍዐበት ጌሰ። እት ሻባይ መንደር ዎሮት ከፋል ናይ ዕርጌ መኪነት(ጅንስ ሐጺን) ምን ሐቴ ሲሲፒ ለትትበሀል ዐረብየት እንዴ ትፈንተ እተ ጋድም ልኩፍ እት እንቱ ጸንሐዩ። እባሁ ለልኩፍ ለጸንሐዩ ዕርጌ እብ ናዩ በሰር ጀልበት ንኢሽ እግል ልሽቀዩ ክምሰል ቀድር ፍክረት መጽአቱ። ለፍክረቱ እግለ ምስሉ ለዐለው ገብሬብርሃን ወሰሎሞን አስአለየ። ህቶምመ እግል ፍክረቱ ለልአተርድ አፍካር ወጎማት ሰበት ሀበዉ ለፍክረቱ እት ዐመል እግል ልተርጀመ ሰተተ። ለአቀብሎ እት ህለው እግለ ዕርጌ ናይለ ካርበት ዐረብየት እት ኦራል እንዴ ጸዐነዉ ትበገሰው እቡ። ምሴት ሓሪት ህዬ ማርሰ-ቁበዕ ዔረው።

ለዕርጌ ናይለ መኪነት እት ጀፈር ደባበት ክብሮም ተሐደረ። ፈጅር ሓሪት ክብሮም ተዐቡ እንዴ ኢልርኤ ማሰት ወብዕድ ኣላት እንዴ ነስአ ምስል ገሌ አንፋር ናይለ ከቲበት እት ኣንፍ ናይለ ደባበት እንዴ ከረወ እግል ልቀጣቁጠ አንበተው። እት ሳልሳይት አምዕል ምን ቃብል ከራክሖት ለሰምዐ ነፈር ቅዋት ድድ ጥያራት ላቱ ጆን እት ክብሮም ሐቆለ መጽአ እግለ ፍክረት እንዴ አየደ ለጀልበት እንዴ ትሸቄት አስክ ተምም ምስሉ ልትሳዴ አስመነ።

ደርግ ወጆን እግለ ዕርጌ ናይለ መኪነት እንዴ ቀጥቀጠው ወአትራትዐው

ጀልበት አምሰለወ። ክብሮም ፍከረት ብዕደት እንዴ ወሰከ ጠውላት ወለትፈራግዐ ቀናብል እንዴ ትነፍዐ ሸክል ጀልበት ክምሰል ትጸብጥ እት ረአስ በሐር ክምሰል ተአምሆልል ወደየ። እግለ ጀልበት ክልኦት እብ እንክር ድገለብ። ክልኦት እብ እንክር ድማን፡ ዎሮት እብ ገጽ ግረ ወዎሮት እብ ገጽ ቀደም ምግባያም ከራሲ ሸቀ ዲበ። ህቱ ህዬ ሰዋግ ናይለ ጀልበት ገብአ። እለ ጀልበት ሐቆ ናይ ክልኤ ሳምን ወቀይ ለሰዋጌን ደባባት እንዴ ረፍዐወ እት በሐር ከረወ። ለአንፋር ዲብ ግንራሪብ ናይለ በሐር እንዴ ገብአው ፈርሐቶም ሸርሐው። ለጀልበት ምነ አምዕል ለሀ ወሐር እብ ድማን ወድገለብ በዲለት እንዴ ትሰወግ እት ሽቅል ትፈረረት። በህለት እበ በዲለት ለማን ድማን ወድገለብ እንዴ ሸንኩ እግል ልሽቀው እበ አንበተው።

ክብሮም እብ በሰር ናይ ኖሱ ጅልበት ሻቂ እት እንቱ ሐቴ ሓጀት ትረስዐ ምነ-

-ብሮሲ። ለጀልበት ዓሰ እግል ትጀልብ ሌጠ እንዴ ኢገብእ አርወሐት እግል ተአድሕንመ ሰአየት ሰበት ገብአት ዲበ።

ፈጅር ሐቴ ክብሮም(ደርግ)፡ ተኽላይ(ወድ አርበዕቴ)፡ ሸበቕ፡ ሐሰን፡ አፍወርቂ ወብዕዳም አንፋር ናይለ ከቲበት አስቦሕ ምድር ለአረዉ ዓሳታት እግል ሰብ እስቡዕየት(መጋቦ) እንዴ ሀበዉ፡ እተ በሐሮም አቅበለው። ለበሐር ለአምዕል ለሀ ሃድአት ዐለት። ለጀልበት ህዬ ከረ ክብሮም እንዴ ነስአት እተ በሐር እግል ትሸወር አንበተት። ሰሮም ገሌ ጅኑድ ዲብ ባካትለ ጀለበት ለሐምሶ ዐለው። ጀልበት ክብሮም ምን ቅብለት አስክ ግብለት ትሄርር እንዴ ዐለት፡ ጸሓይ ክምሰል ሐፍነት ሳዐት 8፡30 ናይ አስቦሕ ሞጅ እት ልትቀየር ሰበት አንበተ እትጅሀ እንዴ ቀየረት ሸንከት ምግብ ሄረረት። ለበሐር ምን ግንራሪብ አስክ ነሳፈት 20-30 ምትር እናስ እግል ልውሐጥ ለቀድር መቆረይ ይዐለ እግለ። እትሊ ሳዖታት እሊ ለበሐር ክል ዶል ሞጀ ቀሊል ትወዴ። ምን አዳሕየት ወሐር ላኪን ለበሐር ሰበት ተዓይር ቁሪነ እንዴ ውስክ ገይስ። እለ ጠቢዐት እለ እግለ በሐር ለኢልአምር አዳም ተአከልጡ። በሐር ለኢልአምሮ ወሐመሶት ለኢቀድሮ ህዬ እት መደረት ትከርዮም።

ለፈጅር ለሀ በሐር እብ ቅሩተ እንዴ ትመልእ ወሞጅ ህዬ እንዴ ልትባለስ ሰበት ትደቀበ ለልሐምሶ ለዐለው ሙናድሊን እብ አፈቾም ወኣንፎታቶም ማይ እት ለአቴ ሰበት አትዐበዮም እብ ገጽ ግረ እንዴ ለሐምብሶ ሐር አቅበለው። ጀልበት ክብሮም ህዬ አስክ ምግብ በሐር እንዴ ትረይም ትገይስ ምንመ ዐለት አዳም ይአንተብሀ ዲበ።

ድርግ፡ ሸበቅ፡ ወድ አርበዕቴ ወሐሰን ክሉ ረአሱ ሐመሶት ለኢቀድሮ አንፋር ናይለ ከቲበት ዐለው። እት ጀልበት ሰበት ዐለው ላኪን ፈርሀት ይዐለት

እግሎም። ወድ አርበዕቴ እብ እንክር ድማን፡ አፍወርቂ ህዬ እብ ድገለብ ማይ ሸንኩ ዐለው። እብ አመተ ኢትአመረት ወድ አርበዕቴ ማይ ሸንኬ እበ ለዐለ በዲለት እንዴ ትሰበረት እት በሐር ሰበት አቴት ለጀልበት ሜዛነ እግል ትራቅብ ወእበ ለአትሐዜ እንክር እግል ትሄር ኢቀድረት። ለጀልበት ዕንቦ ድላሞ እት ወዴ አክለ ሀነነት ሞጅ እንዴ ገልየ ወምን ምድር እት ረይም ትገይስ ክምሰል ህሌት ተአመረት።

መቅደረት ውቅልት ናይ ሐመሶት ለዐለት እግሉ አፈወርቂ ምነ ጀልበት እት በሐር እንዴ ተርከሸ እት ለሐንብስ ግረ አቅበለ። ለብዕዳም በህጃት ምንመ ጸብጠቶም እተ ጀልበቶም እግል ልትጸበሮ እት ኢኮን ብዕደት ለነስእወ ምስዳር ይዐለት እግሎም። ክብሮም ኢትሻቀለ። ለሞጅመ ምን ሽቅሉ ይአዝመ።

ለሞጅ ሒለቱ አክለ ሀነነ እት ወስክ ሰበት ጌሰ ለጀልበት ምስል አዳመ ምን ጀፈር በሐር አስክ ምግብ ገርበት። ዲብ ግንራሪብ በሐር እንዴ ገብአው ታብዖ ለዐለው ምሔርበት መሻቀለቶም እት ወስክ ጌሰት። “የሀው ሚ እንርኤ ህሌነ? አፎ ገሌ ይእንባስር ትበሀለው እግል አድሕድ። ሜርሓይ ከቲበት ገብሬትንሳኤ(ዐደን) ምን መክተቡ ትላከዉ። ድርግ እበ ሐቴ በዲለት እብ ድማን ወድገለብ እንዴ ቃይር እግል ልጀልብ ምንመ ባሰረ እግል ልትሰርገል ኢቀድረ። ወድ አርበዕቴ፡ ሐሰን ወሸበቅ እደዮም እንዴ ረፍዐው ርድኡነ ቤለው።

ለጀልበት ባጽሐቱ ለዐለት ምድር አዳም እንዴ ሐመሰ እግል ልስዴ ዲቡ ለቀድር ሰበት ይዐለ። መቅደረት ሐመሶት ብነ ላመ ልብሎ እግል ለአድሕኖ ኢትናየተው። ሒለት ወሸፋገት ናይለ ሞጅ አዳም ክምሰል ለሐምስ ዲበ ይዐለት።

ሳዐት 9፡30 ለጀልበት እንዴ ትረይም ወእት ትንእሽ ሰበት ጌሰት ለሀመት ሰኒ ወአማን ዐቤት። ሜርሓይ ናይለ ከቲበት ዝያደት ሀመት በአቱ። ለሳደፈት ብቆት ምን ቅድረቱ ወለዐል ሰበት ገብአት እብ ሬድዮ እግል ለዓልያም መስኡሊን ሐበረ። አንፋር ናይለ ስርየት እብ ሐዘን ወሀላግ ልቦም እንዴ በደ ምኖም እት ግንራሪብ ናይለ በሐር እት ለአኖኩ እብ ጸሓይ አረይ ገብአው።

ምድር አድሐ ክምሰል ገብአ ለእብ ቅሩቱ ገይስ ለዐለ ሞጅ አድብር እት ገብእ እግል ልትሳረር አንበተ። ለጀልበት ምን ቅብላት እግል ትትርኤ ኢቀድረት። ሐቆ ሳዐት ለእብ ሰአየት “ሎሆም ቶም” ልብሎ ለዐለው ምሔርበት ሰየአየት እንዴ በትከው “ገድም ገርበው! መዐሰላመ፡” እት ልብሎ እት ሀማት ትሸመመው።

ሜርሓይ ከቲበት ገሌ እግል ልባስር ዐረብየት እንዴ ሀረሰ እብ ለዋው በሐር

አስክለ ምን 30አስክ 40 ኪሎ ምትር ራይማም ለዐለው ሰብ ምስጢር ሌጠ ለልአሙሮም አንፋር ቅወት በሐር ትበገሰ። ረብረብ እንዴ ተሀርስ ለትበገሰት ኦራል ለአተቃብሎ ለዐለው ሰብ ደባባት እብ ክሱስለ ምክራየ ለትቀዌት ጀልበት እት ኢኮን። እብ ክሱስለ ዐረበየት ላቱ ሹቁላም ይዐለው።

ሸበቅ ሙናድል ሐዲስ ሰበት ዐለ፡ “ልትፈሌ ዎሮት ዐስከሪ አባይ እንዴ ይእቀትል አስተሽህድ ሰበት ህሌኮ፡ እት ኢኮን በዲርመ እምበል እግል አስተሽህድ ፈገርኮ። አሕ!” ልብል እት ሀለ፡ ወድ-አርበዕቴ ወሐሰን ዲበ ጀልበት ለአተ ማይ እንዴ ነዝፎ ሰበት ተዐበው፡ ለጀልበት እንዴ ነስአቶም ዲበ በሐር እት ተአቴ እብ ዕንታቶም እግል ኢልርአወ እንዴ ትከርከመው ትም ወደው።

ወድ-አርበዕቴ፡ ሳብር፡ ጸሊም፡ ምኩሕ ወድ 20 ስነት ለገብእ ሐኪም ፈሲለት ቱ። እተ መደት ለሀ ህዬ ምስል ሐቴ እት ወለት-ሽከር እት ህለው ለተኣመረ ምስለ ዕዱ ሕክምነ ላተ ሙናድለት ሻም ጻብጡ ሰበት ዐለ፡ ምን ወለት- ሽከር ዲብ ቁበዕ መትቀያሩ ፋቲሁ ይዐለ። ሐሰን ህዬ መረ ሳብር ወቅፉፍ ሙናድል ቱ።

ክብሮም ምን ጠቢዐቱ ሳብር ወበዐል ኤማን ሰበት ቱ፡ እበ ለሳደፈ መሻክል እንዴ ኢልትሀለግ “ሞጅ ናስእነ ሀለ፡ ኖሱ ህዬ እግል ልብለሰናቱ። እግል ንትሻቀል አለብነ በስ---” ልብል እት ሀለ። ወድ-አርበዕቴ እተ መደት ለሀ ብዝሓም ለሐልወ ለዐለው ሕላየት አምሐረኘ እንዴ ደጋግም “ማዕበል ነው፡ ማዕበል ነው፡ ፍቅርዋ የባህር ላይ የወቅያኖስ ንፋስ” እት ልብል ወማይ እንዴ ገልል ለሐሌ ዐለ።

እት ምግብ በሐር እት ህሌከ እንዴ ደነንከ እት በሐር አቅመቶት ለለፈርህ ወሰአየት ለልአበትክ ቱ።

ሐሰን ዶል ዶል እተ በሐር ገኔሕ ሰበት ዐለ፡ ደርግ “እት በሐር ሐቆ ህሌከ እት ሰመ አስክ ሞላከ እት ኢኮን ገጽከ ተሐት ኢትግነሕ ሞጅ ድቁብ ሀለ። መንገፎ ህዬ ምን ዐርሽ እት ኢኮን ምን በሐር ኢትትረከብ፡” ሰበት ቤለዮም ከረ ሐሰን ዐስተር እግል ልግነሖ አንበተው።

እተ መደት ለሀ ምን ግንራሪብ በሐር እግል ጅወት በሐር ለትራቅብ ናይ ምስጢር ንኢሽ ራዳር ዐለት። ጀልበት ክብሮም ላተ ምን ዕን አዳም ሌጠ እንዴ ኢገብእ ምን ዕን ናይለ እግል ነሳፈት 37 ኪሎ ምትር እግል ትራቅብ ለትቀድር እት ግንራሪብ በሐር ለትወተደት ራዳርመ ባድየት ሰበት ዐለት መሻቀለት ጸሮም እንዴ ትዘይድ ጌሰት።

ሰር አምዕል ጋብእ እት እንቱ፡ ለዲብ ግንራሪብ በሐር እንዴ ገብአው እብ ሐዘን

ወሀመት ልትዐዘቦ ለዐለው ሙናድሊን ለአፍጠረ ወለትጸብሐ ምኖም ይዐለ። ምን ማይ ኬነበው ወምን ነብረ ትደብአው።

ከረ ክብሮም ሞጅ እንዴ ጌልሎም ወእብ ጽምእ አረይ ጋብኣም ዲብ እንቶም ሰራይር በሐር ዶል ዶል ዲብ መርከቦም እግል ልትገሰየ ጀርበ ዐለየ። ወድ-አርበዕቴ “እለን ሰራይር ለሙትነ መስለ ዲበን” እት ልብል አስተንተነ። ዓሳታት ምን ቀበት በሐር ብርግሽ እንዴ ልብሎ፡ እብ ድግማን ምስለ ሞጅ እንዴ ልትፌረው ጅወ ለአቀብሎ። ደወርህ በሐር ህዬ ክምሰል ምራደን እት ረአስ ማይ ልትመደደ ወዲ በሐር ተውቀ። ሐዘየ ምን ገብእ ምነ በሐር ክብ እንዴ ወደየ እት ሰመ ለዐውለ። ከረ ሸበቅ እግለ ደውወርህ ወለሰራይር ክምሰል ረአው አዳም እንዴ ገብአው መትከላቆም ሰኒ አበዉ። ሐሰን ለደወርህ በሐር እንዴ ትደሀረየ እብ ምንለዐሎም እት በረ ክምሰል ረአየን፡ “ይሀው እለን ሰራርይ ሽቅል ዐይን ሸቅያመ ለሀልየ፡ አምሐረ ልእካመን ኢልሀሉ” እት ልብል ምነ ሀመት እግል ልትባልሖ እንዴ ቤለ ትደአለ። ክብሮም እብ ጽምእ ወሰፍረ ትዕብ ምንመ ዐለ። ሸግሊለት ረሀየት ወሐያት እት ኢኮን መለክ ሞት ላቱ ክሉ ረአሱ ልትርአዩ ይዐለ። እግል ክሎም ጸሩ እንዴ ገኔሕ ህዬ ስሕቅ እት ወዴ ለአትጋንዖም ወሰአየት ለሀይቦም ዐለ።

አስክ ሳዐት ሐቴ ወሰር ገብእ ለጀልበት ምትር ወሰር እት ትሰርር ትትፌተት ዐለት። ጸሓይ ምስል ጮሬሕ ናይለ በሐር እንዴ ትወሰከት ሰኒ ወአማን ለልዐቶም። ለሞጅ እት ነቅስ ሰበት ጌሰ ለበሐር እግል ትህደእ አንበተት። ለጀልበት ዕምቦ ደላሞ ትብል እንዴ ጸአንሐት፡ እብ አመተ ኢትአመረት እትጅሀ እንዴ ቀየረት በጥረት። ጸሓይ ሕፍን እት እንተ ልህባም ሰበት ይዐለው። ኮልቦ ዲሶሎ እግል ኢልአድምዖም ደርግ ሀመት በአቱ። ወድ- አርበዕቴ እግለ “ማእበል ነው---” ለትብል እብ ትሉሉይ ለሐልየ ለዐለ ሕላየት አዝመ ምነ።

ምድር እት መሴ ሰበት ጌሰ ምን ገጽ ላሊ መሻክል እግል ኢልሳድፎም ፈርሀ። ሀመት ትወዴ ዲቡ ለዐለት ጋሪት ምድር ሐቆ ጸልመተ ሔዋናት በሐር ምስል ጀልበቶም እግል ኢልገልቦም አው ህዬ ላመ ሸባባት ሰአየት እንዴ በትከው እተ በሐር እግል አተው ቱ።

ለበሐር እግል መደት ሐቴ ሳዐት ለገብእ ሐረከት አብጠረት፡ ክምሰል ጠውለት እንዴ ትመደደት ጋድም በራር መስለት። ክብሮም ቅብለት፡ ግብለት፡ ምፍጋር ወምውዳቅ እብ ዕንታቱ እንዴ ረአ እግል ልፈርጉ ምንመ ኢቀድረ። እብ ክሱስ ውልዋል በሐር ወውልዋል ምድር ፈሀም ሰበት ዐለ እግሉ፡ እተ ክምሰልሁመ ሰራይር በረ እቡ ለዐለየ እንክር እንዴ አቅመተ እንክራት እግል ልቃርን ጀረበ።

ሳዐት ክልኤ ናይ አድሐ ለውልዋል እትጅሁ ቀየረ። ሞጅ ካልኣይ ዶል እግል ልቅነጽ ወጀልበት ምን ሐዲስ ኖሰ ደለ ሞጅ ጌለለየ እበ እግል ትትሐረክ አንበተት። ለሞጅ እብ ቅሩቱ እት ልትደቀብ ጌሰ። ለሸባባት መረ ሰበት ተዐበው አስግደቶም እግል ልርፍዖ ኢቀድረው። እተ አካነቶም ሸገልል ገብአው። ለጀልበት እብ ቅሩተ ትሄርር ሰበት ዐለት ማይ ብዞሕ ይአተ ዲበ። ሐሰን ወደርግ ማይ እንዴ ነዝፎ “ሐሮት፡ ሐሮት ትጼኔኒ ህሌት። አማንዬ ቱ፡?” ቤለ ሐሰን። ሸበቅ ሰኣል ሐሰን እግል ለአክድ ሸማል እግል ልስሐብ ወለአፍግር አተናፈሰ። ጼነ ሐሮት እግል ለአክድ ህዬ ጀረበ። ከረ ወድ-አርበዕቴ ሒለት ምን አየ ክምሰል ረክበው ከንዶእ አስግደቶም እንዴ ሀረሰው እብ ሰአየት ክልሕ-ክልሕ ወደው።

ደርግ ምን በዲሩ ሰአየት እንዴ ኢበትክ ለአትሃጅኮም ወለአትጋንዖም ሰበት ዐለ፡ አዜመ እብ ክለ ቅድረቱ ትጻገመ። እተ ዶል ለሀይ ህዬ እብ አማን ሐሮት ጼኔቱ። እንዴ ትጼንዩ ጼኔተኒ ለልብል ሴድያይ ራክብ ሰበት ይዐለ እበ ሕልቅሙ ለሕምርግት “ማእበል ነው---ማእበል ነው--ፍቕርዋ---የወቅያኖስ የባህር ላይ ንፋስ ወይ ኣልከሰው---” እት ልብል ወድ-አርበዕቴ እግል ልሀርስ ክምሰል አንበተ አርብዒቶም አድሕድ እንዴ ገንሐው ስሕቅ ቀደው።

ሐቆ አዝህር ጸሓይ እብ ገጾም ትዘብጦም ዐለት። ደርግ ለጀልበት አስክ ምውዳቅ- ጸሓይ (አስክ ምድር) ትነስኦም ክምሰል ህሌት እግል ልፍሀም ሰበት ቀድረ፡ አስክ መስከቦም ለአቀብሎ ክምሰል ህለው አሸረ እግሎም።

ሰአየቶም እንዴ ትዘይድ ወምድር እንዴ በርድ ጌሰ። ሐሰን እግል ደርግ በክቶም ሚ ክምሰል ቱ ትሰአለዩ። ደርግ እንዴ ኢልሀምም “በሐር ነስአተነ ወአዜመ በሐር ኖሰ ትበልሰነ፡ ኢመትሻቃል በስ” እት ልብል በሊስ ሐጪር ሀበዩ።

ሸማል ብሩድ እግል ልክብሆም ክምሰል አንበተ፡ ደርግ ምን ቅብላት ሐሜሰናይ ለትገልበበዩ አድብር አንጠረ። እግለ ምስሉ ለዐለው ሸባባት “አድብር እርኤ ህሌኮ። አማንዬቱ?” ቤለዮም። ዕንታትለ ሸባብ ምን ዕንታት ደርግ ሰበት ለሐይስ ክሎም ምን መጃግሕቶም እንዴ ቀንህጸው ጸሓይ አምሱይ ዕንታቶም እንዴ ትዘብጥ ሸንከት ምድውዳቅ ጸሓይ አቅመተው። ሰሩ ገሌ ስላም ገመል፡ ገሌሁ መስፌ፡ ገሌሁ ህዬ ኮር ለመስል አድብር ሰበት ረአው ክሎም እብ ሐቴ ክርን “ኣቤ፡ ኣቤ፡” ቤለው ክርንቶም እንዴ ወቀለው። ክምሰል ምን ሐዲስ ለትወለደው አድሕድ እንዴ ሐቅፈው እተ ረአስለ ጀልበት ትሳረረው። ለጀልበት እበ ምን ዶል ዶል ሒለት ወስክ ለዐለ ሞጅ እንዴ ትትጌለል እት

ግንራሪብ እግል ትትጸገዕ እቦም ሰአየት ወደው። መረ ዐሸም ፈጊር ሰበት ዐለ እግሎም ሕኔት እት ቀርቦ እት ረይሞ ገይሶ ለህለው ትሰምዐዮም። አክለ ሄረረው ህዬ ትሻቀለው። ምናተ፡ አድብር ልርኡ ለዐለው ሸባባት ዲበ ኢትጸበረወ ነሳፈት ዲብ ግንራሪብ በሐር ዕጨይ እግል ልርአው አንበተው። ምን ጀፈር በሐር ሸንከቶም ለገኔሕ ገመል ክምሰል ረአው ህዬ ፈርሐቶም ቅያስ ይዐለ እግለ። ወድ-አርበዕቴ አፉሁ እንዴ ትፈትሐ። “ገመል፡ ገመል” ቤለ ክርንቱ እንዴ ወቀለ።

ሳዐት 4፡30 ግረ አዝህር ዐለ። ለጀልበት ዲብ ግንራሪብ እንዴ ኢትበጽሕ ከረ ሐሰን እት ቀበትለ በሐር ምድር ሰበት ረአው። ለሞጅ እብ ድግማን ግረ እግል ኢልብለሶም ፈርሀው ገብእ እንዴ ትሳረረው እተ በሐር አተው። እብ ብጣሮም ክምሰል ገብአው ለማይ እት ሕቀቆም ዶል በጽሐ ክምሰለ ምን አለሚት ለሀርቦ ለዐለው ሰልሲቶም ዲበ ማይ ትምብልቅ እት ልብሎ እት ግንራሪብ ትጸገዐው። ደርግ ናይ ፈርሐት እሻረት ይአርአ። ለጀልበት ሸንከት ግንራሪብ እንዴ ልስሕበ ምስለ እግለ ግንራሪብ እንዴ ዘብጠ ለአቀብል ለዐለ ሞጅ ልትጋደል ዐለ። ለሞጅ እግለ ጀልበት ደርከ ሰበት ዐለ ለጸሩ እግል ልስደዉ ምንመ ትላከዮም ለሰድዩ ወለሰምዑ ኢረክበ።

እንዴ ባስር ለጀልበት አስከ ሖጸ በጼሕ እንዴ ልስሕበ ዐለ ክምሰል አፍገረየ እተ ለቤዕ ጀግሐ ።

ከረ ሸበቅ ምነ በሐር እንዴ ፈግረው ዲበ ሖጸ እብ እንቅራራቶም እንዴ ገብአው። ፈርሐቶም ሸርሖ ወእግለ እንዴ ቀትለዮም ለመሐከዮም ሞጅ ሐመደው። ወድ-አርበዕቴ ላኪን ሐቆለ አምዕል ለሀ እት በሐር እግል ኢልእቴ ወማይ በሐር እግል ኢልተምትም እግል አርወሐቱ መሕለ እግለ።

እብ ሞጅ እት ልትደነክ እት ጀፈር ግንራሪብ በሐር ለመጽእ ገናይዝ ከረ ክብሮም እግል ልሕዘው ለትለአከው ሙናድሊን፡ ከረ አብርሃም ጎይትኦም(ወድ ትራተ) ዐለው። እሎም ሔዝየት ላቶም ክራም አምሱይ ምድር እት ፍንጌለ ሞጅ ሐቴ ጀልበት ወቀደመ ለልትስዐው ገሌ አንፋር ክምሰል አቅመተው ዲብ ህጭም ለልትበሀል እት ጀፈር በሐር ለበቅል ዕጨይ ትጸግዐው። ወድ- ትራተ ምንዲ ቀርበዮም ለአንፋር ከረ ደርግ ወጅማዐቱ ክምሰል ቶም አከደ። እት ልስዔ እንዴ መጽአ ምንመ ሰዐመዮም ትዕባም ሰበት ዐለው ህቶምመ እግል ልስዖሙ ኢቀድረው። ሜዛን ገሮቦም እግል ልራቅቦ ሰበት ኢቀድረው ሰንደልደል እት ልብሎ፡ እት ምድር ጀግሐው።

ከረ ደርግ ምነ ለትበገሰው ምነ አካን ምን ሳዐት ወለዐል ለገብእ እንዴ ሬመው እብ ሞጅ እት ልትደረኮ ሸንከት ቅብለት ፈግረው። እግል መደት ሐጫር

ሐቆለ ዓረፈው ለጀልበት እት ደማነት ለበ አካን እንዴ ከረወ፡ ከረ አብርሃም እንዴ ልተንከቦ እግሎም ሳዐት ስስ ናይ ምሴ መዐስከሮም አቅበለው።

እብ ሀመት ወገሀይ ለትሸመመው መለህያሞም አርብዒቶም እብ ሰላመት ክምሰል መጽአዎም ሰሮም ገሌ እብ ፈርሐት በከው። ሰሮም ህዬ ማይ ወነብረ አዳለው እግሎም። ዲበ ሖጸ እንዴ አንጸፈው ዶል አክረረው። አልዐሴረት ሃልከት ክልኤ ሻፍጋት ጅላብ እግል ልሕዘያሆም እተ በሐር ትሻወረየ።

ለከበር ለሰምዐ ቃእድ ብርጌድ 34፡ ኣድም በጌ፡ አምዕል ብዕደት እት ማርሰ- ቁበዕ እንዴ መጽአ እግል ክብሮም ደርግ ትዋጅሀ ምስሉ። በጌ ክምሰል አብ እግል ክብሮም እንዴ ጣስሱ፡ “ለፍጥርከ አተላልዩ። ምን ተጅሪበትከ እንዴ ደረስከ ለሔሰ ወቀይ እግል ትውዴ ጀርብ---- ሰውረት ክምሰልሁተ፦---ክሉ ምን በሕ ቱ ለልትበገስ----እብ ብላሽ ለትመጽእ ዐውቴ ይህሌት። አብሽርከ! ምንዬ ለትሐዝየ ሰዳይት ሐቆ ህሌት እግል እስዴካቱ------ለመጀለቢ ሕኔት በዲለት ምን ዖበል ለትሸቀ ዕጫይ ትሩድ ውደዩ።” ቤለዩ። ሐቆ እሊ ክብሮም ብዞሕ ኢከልአ። ምን ቁበዕ እት ወለት-ሽከር ትቀየረ።

ክብሮም፡ ለበሰርታይ፡ ገዲም ወበዐል ተጅሪበት መደርስ፡ አዜ ህዬ ንህብ እንዴ ተወበ ምድር እት ለአገምል ነበር ሀለ። ኣቤ፡ ማሌ መጀልባይ ዓሰ ወዮም መሸንክላይ መዐር!